Der Carfunkel     Wo der Aetti si Tuback schnätzlet, se lueget en d'Marei  fründlig und bittwis a: "Verzehlis näumis, o Aetti,  weisch so wieder, wie necht, wo's Chüngi her welle vertschlofe!"  Drüber  rucke 's Chüngi, und's Anne Bäbi und d'Marei  mit de Chunklen ans Licht, und spanne d'Saiten, und striche  mittem Schwärtli 's Rad, und zupfen enander am Ermel.  Und der Jobbi nimmt e Hampfle Liechtspöhn, und setzt si  nebene Liechtstock hi, und seit: "Das willi verrichte."   Aber der Hans Jerg lit e lange Weg überen Ofe,  lueget aben und denkt: "Do obe höri's am beste,   und bi niemes im Weg." Druf, wo der Aetti si Tuback  gschnitte het, und 's Pfifli gfüllt, se chunnt  er an Liechtspöhn,  und hebt 's Pfifli drunter, und trinkt in gierige Züge,  bis es brennt. Druf drukt er 's Füür mit de Fingeren abe,  und macht 's Deckeli zu. "Se willi denn näumis verzehle",  seit er, und sizt nieder, "doch müender ordeli still sy,  aß i nit verstuun, ebs us isch, und du dort obe,  pack di vom Ofen abe! Hesch wieder niene ke Platz g'wüßt?  Ischs der z'wohl, und g'lust's di wieder no nem Carfunkel?  Numme ken, wie seil ein gsi isch, woni im Sinn ha:  's isch e Plätzli näumen, es goht nit Ege no Pflug druf,  Hurst an Hurst scho hundert Johr und giftigi Chrüter,  's singt kei Trostle drinn, kei Summervögeli bsuecht sie,  breiti Dosche hüete dort e zeichnete Chörper.  's wär ke ungschickt Bürschli gsi, sel seit me, doch seig er  zitlich ins Wirthshus g'wandlet, und über Bibel und Gsangbuch  sin em d'Charte gsi am Samstig z'oben und Sunntig.  Flueche het er chönne, ne Hex im rueßige Chemi  hätt sie bsegnet und  bettet, und d'Sternen am Himmel hen zittert.  's het e mol im grüene Rock e borstige Jäger  zug'luegt, wie sie spiele. Mit unerhörte Flueche  het der Michel Stich um Stich und Büeßli verlohre.  ,Du vertlaufsch mer nit!' seit für si selber der Grünrock;  d'Wirthene hets no ghört, und denkt: ,Ischs öbbe ne Werber!'  's isch ke Werber gsi, der werdets besser erfahre,  wenn der Michel g'wibet het, und 's Güetli verlumpet.  Was het 's Stroßwirths Tochter denkt? Sie het em  us Liebi  Hand und Jowort ge, doch nit us Liebi zum Michel,   nei, zu Vater und Muetter, es isch ihr Willen und Wunsch gsi.  Sellen Oben ischs in schwere Gidanke vertschlofe,  selli Mittnacht hets e schwere bidütseme Traum gha.  's isch em gsi, es chömm vo Staufe füren an d'Landstroß;   an der Landstroß goht e Chapeziner und bettet.  ,Schenket mer au ne Helgli, Her Pater, went der so gut sy!  Bini nit e Bruut? 's cha sy, 's het gueti Bidütig.'  Landsem schüttlet  si Chopf der Pater, und unter der Chutte  lengt er e Hampfle voll Helge. ,Do zieh der selber ein use!'  Seits, und wo nes zieht, se lengt's in schmutzigi Charte.  ,Hesch echt 's Eckstei-As? 's bidütet e rothe Carfunkel;  's isch ke gute Schick'. - ,Jo weger', seit es, ,das hani.'  Wieder seit der Pater: ,Se zieh denn anderst, o Brütli!  Hesch echt siebe Chrütz?' - ,Jo weger', seit es und süfzget. -  ,Tröst di  Gott, zieh anderst! Es chönne noch besseri drinn sy.  Hesch e blutig Herz?' ,Jo weger!' seits und erschrickt drob. -    ,Jez zieh no ne mol, 's cha sy, di Heilige chunnt no!  Ischs der Schuflebueb?' - ,Es wird wol, bschauet en selber!'    ,Jo de hesch en! Tröst di Gott! Er schuflet di abe.'  So hets im Kätterli traumt, und so hets selle mol gschlofe.  Stroßwirths Tochter, was hesch denkt, und hesch mer en doch g'no?  Jo, es het io müeßen und gseit: ,Ins Here Gotts Name!  No de siebe Chrützen und hinterem blutige Herze  chunnt mi Heilige, wills der Her, und schuflet mi abe.'  Z'erst hätt's möge go. Zwor mengmol het no der Michel  gspielt und trunke, bis gnug, und gfluecht, und 's Kätterli ploget.  Mengmol isch er in si gange, wenn 's en mit Thräne  bittet het, und bette. Ne mol se seit er: ,Jez willi  mit der akkordieren, und d'Charte willi verflueche.  Soll mit der T ..... hole, so bald i eini me a'rühr!  ber ins Wirthshus gangi, sel willi, sel chani nit mide.  Grums und hül, so lang 's der g'falt, ich cha der nit helfe!'  Het er 's Erst nit gehalte, sen isch er im Andere treu gsi.  Woner ins Wirthshus chunnt, se sitzt mi borstige Grünrock  hinterm Tisch, selb dritt, und müschlet d'Charten, und rüeft em:  ,Bisch  mer e Cammerad, se chumm, se wemmer eis mache!'  ,Ich nit', seit der Michel, ,Bas Margreth, leng mer e Schöppli!'  ,Du nit?' seit der Grün. ,Chumm numme, bis de di Schoppe  trunke hesch, und 's goht um nüt, mer mache für Churzwil!'  ,He', denkt bynem selber der Michel, ,wenn es um nüt goht,  sel isch io nit g'spielt', und setzt si nebene Grünrock.  's chunnt e Chnab ans Fenster mit lockiger Stirnen, und rüeft em:  ,Meister Michel, uf e Wort! Der Stroße-Wirth schickt mi.'  ,Schik en wieder', seit er, ,ich weiß scho, was er im Chopf het!  Wer spielt us, und was isch Trumpf, und gstoche das Eckstei!'  Druf und druf! Z'letzt seit der Grün: ,Was bisch du ne Glückschind!  Möchtsch nit umme Chrützer mache?' - Sell isch iez eithue,  denkt der Michel, gspielt isch gspielt, und seit: ,Es isch eithue!'  ,Chömmet', rüeft der Chnab, und pöpperlet wieder am Fenster,  ,Nurnmen uf en einzig Wörtli!' - ,Loß mi ung'heit iez!  Chrütz im Baum, und Schufle no, und no ne mol Schufle!'  Und so gohts vom Chrützer bis endli zu der Dublone.    Wo sie uf stöhn, seit der Grünrock: ,Michel, i cha di  iez nit zahle. Magsch derfür mi Fingerring bhalte,  bis i en wieder lös. Es sin verborgen! Chräfte  in dem rothe Carfunkel. O lueg doch, wie ner ein a'blizt!'  's dritmol chlopfts am Fenster: ,O Michel, chömmet, wil's Zit isch!'